Folketing
2001-10-26

Jeg antager også, at den socialdemokratiske folketingsgruppe er bekendt med, at en af konsekvenserne af den omlægning, man lavede her, var, at der er kommuner, der udstyrede deres sagsbehandlere med ordre om ikke at tilkende førtidspension overhovedet, for incitamentet til ikke at gøre det er så stærkt. Hvis en 30-årig efter et arbejdsuheld tilkendes en førtidspension, skal man betale 65 pct. af udgifterne til en førtidspension frem til vedkommende fylder 67 år. Det er at friste mennesker over evne med et økonomiincitament. Det er at sætte så mange penge på, at det er at nægte mennesker ret til den forsørgelse, de lovmæssigt har ret til. Det giver kommunen en kæmpegevinst ikke at gøre det. Jeg vil altså advare mod at berette om det her som en positiv socialhistorie. Efter min opfattelse er det den største skamplet i nyere dansk socialpolitik. Det står jeg ikke alene med at synes. Jeg tror, at jeg har deltaget - i øvrigt også sammen med socialministeren en enkelt gang, nemlig i Århus for nylig - til møder i mindst 30 danske byer.